CELEX: 32012D0749
Language: sk
Date: 2012-12-03 00:00:00
Title: 2012/749/EÚ: Rozhodnutie Rady z  3. decembra 2012 , ktorým sa predlžuje doba platnosti rozhodnutia 2010/371/EÚ o ukončení konzultácií s Madagaskarskou republikou podľa článku 96 dohody o partnerstve AKT – EÚ

5.12.2012   
            
            
               SK
            
            
               Úradný vestník Európskej únie
            
            
               L 333/46
            
         ROZHODNUTIE RADY
   z 3. decembra 2012,
   ktorým sa predlžuje doba platnosti rozhodnutia 2010/371/EÚ o ukončení konzultácií s Madagaskarskou republikou podľa článku 96 dohody o partnerstve AKT – EÚ
   (2012/749/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (1) a revidovanú v Ouagadougou, Burkina Faso, 22. júna 2010 (2) (ďalej len „dohoda o partnerstve medzi krajinami AKT – EÚ“), a najmä na jej článok 96,
   so zreteľom na internú dohodu medzi zástupcami vlád členských štátov, ktorí sa stretli na zasadnutí Rady, o opatreniach, ktoré sa majú prijať a postupoch, ktoré sa majú dodržiavať pri vykonávaní dohody o partnerstve AKT – EÚ (3), a najmä na jej článok 3,
   so zreteľom na návrh Európskej komisie,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:
   
               (1)
            
            
               Rozhodnutie Rady 2010/371/EÚ zo 7. júna 2010 o ukončení konzultácií s Madagaskarskou republikou podľa článku 96 dohody o partnerstve AKT – EÚ (4) bolo prijaté s cieľom vykonať primerané opatrenia v nadväznosti na porušenie podstatných prvkov uvedených v článku 9 uvedenej dohody o partnerstve medzi krajinami AKT – EÚ.
            
         
               (2)
            
            
               Tieto opatrenia boli rozhodnutím Rady 2011/324/EÚ (5) predĺžené do 6. decembra 2011 a rozhodnutím Rady 2011/808/EÚ (6) zmenené a predĺžené do 6. decembra 2012.
            
         
               (3)
            
            
               Dosiahol sa významný pokrok, a to najmä v oblasti budovania dočasných inštitúcií a vo volebnom procese, a to vďaka mediácii Juhoafrického rozvojového spoločenstva (SADC), ktorá umožnila pokrok v procese ukončenia krízy. Ako príklad pokroku možno uviesť zriadenie Nezávislej národnej volebnej komisie pre obdobie prechodu (CENI-T), prijatie zákona o amnestii zo strany parlamentu, vyhlásenie dátumov volieb v súlade s odporúčaniami expertov Organizácie Spojených národov. Plán realizácie prechodu však nebol vykonaný úplne.
            
         
               (4)
            
            
               Doba platnosti rozhodnutia 2010/371/EÚ sa skončí 6. decembra 2012. Vzhľadom na to, že parlamentné voľby a druhé kolo prezidentských volieb sú naplánované na 3. júla 2013, mala by sa predĺžiť platnosť primeraných opatrení dovtedy, kým Rada rozhodne, že sa uskutočnili dôveryhodné voľby a že na Madagaskare bol obnovený ústavný poriadok bez toho, aby bolo počas tohto obdobia dotknuté ich pravidelné preskúmanie,
            
         PRIJALA TOTO ROZHODNUTIE:
   Článok 1
   V článku 3 rozhodnutia 2010/371/EÚ sa druhá veta nahrádza takto:
   
      „Toto rozhodnutie zostáva v platnosti dovtedy, kým Rada na základe návrhu Komisie rozhodne, že sa uskutočnili dôveryhodné voľby a že na Magadaskare bol obnovený ústavný poriadok bez toho, aby bolo počas tohto obdobia dotknuté jeho pravidelné preskúmanie.“
   
   Článok 2
   Toto rozhodnutie nadobúda účinnosť dňom jeho prijatia.
   
      V Bruseli 3. decembra 2012
      
         
            Za Radu
         
         
            predseda
         
         N. SYLIKIOTIS
      
   
   
      (1)  Ú. v. ES L 317, 15.12.2000, s. 3.
   
      (2)  Ú. v. EÚ L 287, 4.11.2010, s. 3.
   
      (3)  Ú. v. ES L 317, 15.12.2000, s. 376.
   
      (4)  Ú. v. EÚ L 169, 3.7.2010, s. 13.
   
      (5)  Ú. v. EÚ L 146, 1.6.2011, s. 2.
   
      (6)  Ú. v. EÚ L 324, 7.12.2011, s. 1.
   
      PRÍLOHA
      
         NÁVRH LISTU DOČASNÉMU PREZIDENTOVI
      
      Vážený pán prezident,
      Uvítajúc pokrok pri riešení politickej krízy, ku ktorému došlo v septembri 2011, keď madagaskarskí politickí partneri podpísali plán realizácie s cieľom vyriešiť krízu, ktorá v súčasnosti na Madagaskare existuje, Európska únia (EÚ) preto 5. decembra 2011 zmiernila primerané opatrenia prijaté voči Madagaskaru rozhodnutím Rady 2010/371/EÚ zo 7. júna 2010.
      Toto nové rozhodnutie Vám bolo oznámené listom z 8. decembra 2011 a uvádzali sa v ňom podmienky pre všetky opatrenia na podporu procesu transformácie zo strany EÚ. EÚ preto v priebehu minulého roka prijala opatrenia na podporu obyvateľstva a volebného procesu, ako sú stanovené v zozname záväzkov v uvedenom liste.
      Dosiahol sa významný pokrok vo vykonávaní plánu realizácie, ktorý sa zohľadňuje v rámci primeraných platných opatrení. Keďže plán realizácie nebol vykonaný úplne a je potrebné počkať na parlamentné voľby a druhé kolo prezidentských volieb, ktoré sú naplánované na 3. júla 2013, primerané platné opatrenia sa budú naďalej vykonávať bez toho, aby sa menili podmienky a vzájomné záväzky medzi EÚ a Madagaskarom, ktoré zostávajú úplne v platnosti dovtedy, kým Rada rozhodne, že sa uskutočnili dôveryhodné voľby a že na Madagaskare bol obnovený ústavný poriadok.
      EÚ, ktorá venuje maximálnu pozornosť podstatným prvkom v oblasti dodržiavania ľudských práv, demokratických inštitúcií a právneho štátu v súlade s článku 9 dohody o partnerstve AKT – EÚ, Vás, ako aj všetkých partnerov zúčastňujúcich sa na pláne realizácie vyzýva, aby ste znásobili svoje úsilie s cieľom rýchlo prekonať politické prekážky, ktoré v súčasnosti oslabujú jeho vykonávanie.
      EÚ Vás všetkých taktiež vyzýva, aby ste s maximálnou vytrvalosťou pokračovali v úsilí o zabezpečenie pokojného politického prostredia, ktoré umožní uskutočnenie dôveryhodných volieb v máji a júli 2013 a dokončenie procesu transformácie, ktorý bol schválený madagaskarskou stranou a potvrdený medzinárodným spoločenstvom.
      EÚ potvrdzuje svoj záväzok naďalej podporovať proces transformácie a čo najrýchlejšie zaviesť podporné opatrenia na obdobie transformácie, ktorých podmienky budú dohodnuté v rámci politického dialógu s vládou Vašej krajiny.
      Primerané opatrenia môžu byť kedykoľvek preskúmané v závislosti od pozitívneho alebo negatívneho vývoja politickej situácie na Madagaskare.
      Prijmite prosím, vážený pán prezident, prejav našej najhlbšej úcty.
      
         
            
               Za Európsku úniu
            
            Catherine ASHTON
            Andris PIEBALGS